Wara 18-il xahar ta' ċikli ta' negozjati u bosta laqgħat fil-livelli tekniċi u politiċi intensivi u kostruttivi, l-UE u l-Ġappun laħqu qbil politiku fil-prinċipju dwar Ftehim ta' Sħubija Ekonomika. In-negozjati tnedew fl-2013. Dan il-Ftehim ta' Sħubija Ekonomika ser jagħti spinta lill-kummerċ fil-prodotti u s-servizzi kif ukoll joħloq opportunitajiet għall-investiment. Il-ftehim se jtejjeb iktar il-pożizzjoni tal-esportaturi u l-investituri tal-UE fis-suq kbir Ġappuniż filwaqt li jinkludi garanziji b'saħħithom għall-protezzjoni tal-istandards u l-valuri tal-UE. Il-ftehim se jgħin biex jissoda t-tmexxija tal-Ewropa fl-iffissar ta' regoli kummerċjali globali u se jibgħat sinjal qawwi li l-kooperazzjoni, u mhux il-protezzjoniżmu, hija l-mezz biex jiġu indirizzati l-isfidi globali. Wara l-avvanz deċiżiv imħabbar fis-Summit bejn l-UE u l-Ġappun, li sar fi Brussel fis-6 ta' Lulju 2017, in-negozjaturi se jkomplu l-ħidma tagħhom biex jindirizzaw il-punti tekniċi li għad fadal u jiksbu test finali tal-ftehim sal-aħħar tas-sena. Trasparenza Tul in-negozjati, il-Kummissjoni poġġiet it-trasparenza fuq quddiem. Il-Kummissjoni nnegozjat abbażi ta' mandat approvat unanimament mill-gvernijiet kollha tal-UE. L-Istati Membri u l-Parlament Ewropew ġew infurmati f'kull stadju tal-proċess. Saru bosta laqgħat biex jiġu diskussi n-negozjati li għaddejjin mal-membri tal-parlamenti nazzjonali u mas-soċjetà ċivili. Il-Kummissjoni għamlet disponibbli onlajn id-dokumenti ta' negozjar u r-rapporti taċ-ċikli ta' negozjati. Dakinhar tat-tħabbir tal-qbil politiku, il-Kummissjoni ppubblikat il-qbil politiku li ntbagħat lit-28 belt kapitali kollha tal-UE u lill-Parlament Ewropew biex tinfurmahom dwar dak li ġie maqbul. Bosta kapitli li fil-prinċipju huma maqbula huma ppubblikati wkoll. It-trasparenza se tkompli tkun l-iktar prijorità importanti tal-Kummissjoni sa ma jkun hemm qbil fuq it-test finali tal-Ftehim ta' Sħubija Ekonomika. Ftehim ta' Sħubija Ekonomika Mill-bidu tan-negozjati fl-2013, il-ftehim innegozjat mal-Ġappun kiber fl-ambitu u l-fond sa punt li huwa rifless b'mod iktar preċiż fid-desinjazzjoni tal-Ftehim ta' Sħubija Ekonomika. Fl-istess mod bħala ftehimiet oħra li riċentament ġew konklużi mill-UE, is-sħubija mal-Ġappun tmur lil hinn minn kwistjonijiet ta' kummerċ biss. Dan huwa tisħiħ sostanzjali tas-sħubija tagħna li se tiġi żviluppata iktar. Isem il-ftehim ma għandu l-ebda implikazzjoni legali. Perjodu ta' żmien Il-ftehim fil-prinċipju tal-lum mhuwiex it-tmiem tal-proċess. Iż-żewġ timijiet ta' negozjati se jaħdmu lejn il-finalizzazzjoni rapida tal-ftehim. Dan huwa meħtieġ sabiex il-passi li jmiss fil-proċess tal-adozzjoni, jiġifieri, ir-reviżjoni ġuridika segwit mit-traduzzjoni fil-lingwi uffiċjali kollha tal-UE, jistgħu jibdew dalwaqt. Għandna nimmiraw li dan il-proċess jitlesta sa nofs l-2018 u mbagħad nimmiraw għad-dħul fis-seħħ ta' dan il-ftehim fil-bidu tal-2019. L-eliminazzjoni tad-dazji doganali – it-tariffi fuq aktar minn 90 % tal-esportazzjonijiet tal-UE lejn il-Ġappun se jiġu eliminati mad-dħul fis-seħħ tas-sħubija ekonomika. Ladarba l-ftehim jiġi implimentat bis-sħiħ, il-Ġappun se jkun neħħa d-dazji doganali minn fuq 97 % tal-prodotti importati mill-UE (f'linji tariffarji), bil-linji tariffarji li jifdal ikunu soġġetti għal liberalizzazzjoni parzjali permezz tal-kwoti tariffarji jew tat-tnaqqis ta' tariffi. Dan, min-naħa tiegħu, se jiffranka lill-esportaturi tal-UE madwar EUR 1 biljun f'dazji doganali kull sena. L-Agrikultura u l-prodotti tal-ikel – Il-Ġappun huwa suq tal-esportazzjoni b'valur kbir għall-bdiewa Ewropej u għal produtturi tal-ikel. B'esportazzjonijiet annwali li jammontaw għal aktar minn EUR 5.7 biljun, il-Ġappun diġà huwa r-raba' l-ikbar suq għall-esportazzjonijiet agrikoli tal-UE. Maż-żmien madwar 85 % tal-prodotti agro-alimentari tal-UE (f'linji tariffarji) ser jitħallew jidħlu fil-Ġappun kompletament mingħajr dazju. Dan jikkorrispondi għal 87 % tal-esportazzjonijiet attwali agro-alimentari skont il-valur. Il-ftehim se jelimina jew se jnaqqas bil-kbir id-dazji fuq prodotti agrikoli fejn l-UE għandha interess kbir għall-esportazzjoni, bħal pereżempju l-majjal, li huwa l-esportazzjoni agrikola ewlenija tal-UE lejn il-Ġappun, filwaqt li jiżgura kummerċ mingħajr dazju fuq esportazzjonijiet ta' laħam ipproċessat tal-majjal u kummerċ kważi mingħajr dazju għal esportazzjonijiet ta' laħam frisk tal-majjal. It-tariffi fuq il-laħam taċ-ċanga se jinżlu minn 38.5 % għal 9 % fuq perjodu ta' 15-il sena għal volum sinifikanti ta' prodotti tal-laħam taċ-ċanga. L-esportazzjonijiet tal-inbid tal-UE lejn il-Ġappun diġà għandhom valur ta' madwar EUR 1 biljun u jirrappreżentaw it-tieni l-ikbar esportazzjoni agrikola tal-UE lejn il-Ġappun skont il-valur. It-tariffi fuq l-inbid se jitneħħew mill-ewwel ġurnata, bħalma se jitneħħew ukoll it-tariffi fuq xarbiet alkoħoliċi oħrajn. Fir-rigward tal-esportazzjonijiet tal-ġobon, fejn l-UE hija diġà l-attriċi prinċipali fis-suq Ġappuniż, id-dazji għoljin fuq ħafna ġobnijiet ibsin, bħall-Gouda, iċ-Cheddar (li bħalissa jinsabu fil-livell ta' 29.8 %) se jiġu eliminati, u se tiġi stabbilita kwota mingħajr dazji għal ġobnijiet friski bħall-Mozzarella. Il-qbil bejn l-UE u l-Ġappun se jneħħi wkoll id-dazji doganali tal-lum (b'perjodu tranżitorju) għal prodotti agrikoli pproċessati, bħall-għaġin, iċ-ċikkulati, it-trab tal-kawkaw, il-ħelu, il-biskuttini, id-derivattivi ta' lamtu, it-tadam ippreparat u z-zalza tat-tadam. Se jkun hemm ukoll kwoti sinifikanti għal esportazzjonijiet tal-UE (mingħajr dazji jew b'dazju mnaqqas) għall-"malt", il-lamtu tal-patata, it-trab tal-ħalib xkumat, il-butir u x-xorrox. Indikazzjonijiet Ġeografiċi – il-qbil bejn l-UE u l-Ġappun jirrikonoxxi l-istatus speċjali u joffri protezzjoni fis-suq Ġappuniż għal iktar minn 200 prodotti agrikoli Ewropej b'oriġini ġeografika partikulari Ewropea, magħrufa bħala Indikazzjonijiet Ġeografiċi — pereżempju Roquefort, Aceto Balsamico di Modena, Prosecco, Jambon d'Ardenne, Tiroler Speck, Polska Wódka, Queso Manchego, Lübecker Marzipan u Irish Whiskey. Dawn il-prodotti se jingħataw l-istess livell ta' protezzjoni fil-Ġappun bħalma jingħataw fl-UE Prodotti industrijali – it-tariffi fuq il-prodotti industrijali se jitneħħew għalkollox, pereżempju f'setturi fejn l-UE hija kompetittiva ħafna, bħal fis-setturi tal-prodotti kimiċi, tal-plastik, tal-kosmetiċi, kif ukoll fis-setturi tat-tessuti u tal-ħwejjeġ. Is-sistema tal-kwoti eżistenti għall-ġlud u żraben li kienet qed tfixkel b'mod sinifikanti l-esportazzjonijiet tal-UE se titneħħa mad-dħul fis-seħħ tal-ftehim. It-tariffi fuq iż-żraben ser jonqsu minn 30 % għal 21 % mad-dħul fis-seħħ tal-ftehim, u l-bqija tad-dazji li se jiġu eliminati fuq 10 snin. It-tariffi fuq esportazzjonijiet tal-UE ta' prodotti tal-ġilda, bħall-handbags, se jitneħħew fuq 10 snin, kif ukoll it-tariffi fuq il-prodotti li tradizzjonalment huma protetti ħafna mill-Ġappun, bħal żraben tal-isport jew iż-żraben tal-iski. Sajd – il-kwoti ta' importazzjoni mhumiex se jibqgħu jiġu applikati u t-tariffi kollha se jiġu eliminati fuq iż-żewġ naħat, li jfisser prezzijiet aħjar għal konsumaturi tal-UE u opportunitajiet kbar ta' esportazzjoni għall-industrija tal-UE. Forestrija – it-tariffi fuq il-prodotti tal-injam kollha se jiġu eliminati għalkollox, permezz ta' tneħħija gradwali fuq perjodu ta' seba' snin għall-prijoritajiet l-iktar importanti. Il-maġġoranza tat-tariffi fuq prodotti tal-injam se jitneħħew immedjatament, b'xi linji tariffarji inqas importanti jitneħħew wara 10 snin. Il-kaċċa għall-balieni u l-qtugħ illegali tas-siġar L-UE pprojbixxiet l-importazzjonijiet kollha tal-prodotti ġejjin mill-balieni għal aktar minn 35 snin, u dan mhux se jinbidel bil-Ftehim ta' Sħubija Ekonomika. L-UE u l-Istati Membri tagħha huma impenjati lejn il-konservazzjoni u l-protezzjoni tal-balieni u b'mod konsistenti esprimew riżervi qawwija fir-rigward tal-kaċċa tal-balieni għal skopijiet xjentifiċi. Il-balieni jirċievu protezzjoni speċjali skont il-liġi tal-UE u l-UE strettament tinforza l-projbizzjoni fuq kummerċ skont il-Konvenzjoni dwar il-Kummerċ Konvenzjoni dwar il-Kummerċ Internazzjonali fl-Ispeċijiet fil-Periklu (CITES). L-UE qed tindirizza l-kaċċa għall-balieni mill-pajjiżi terzi kollha, inkluż il-Ġappun, kemm fir-relazzjonijiet bilaterali kif ukoll fil-fora internazzjonali li huma l-aktar adattati biex jittrattaw din il-kwistjoni - pereżempju, fil-Kummissjoni Internazzjonali dwar il-Kaċċa għall-Balieni fejn naħdmu ma' sħab li jaħsbuha bl-istess mod sabiex nindirizzaw il-kaċċa għall-balieni mal-Ġappun. Fir-rigward tal-ftehim li tħabbar illum, dan se jinkludi kapitlu dwar l-iżvilupp sostenibbli li se jipprovdi għal pjattaforma addizzjonali biex trawwem djalogu u ħidma konġunta bejn l-UE u l-Ġappun dwar kwistjonijiet ambjentali ta' rilevanza f'kuntest ta' kummerċ. L-impenn komuni tal-UE u tal-Ġappun li jiġġieldu l-qtugħ illegali tas-siġar għall-injam u l-kummerċ assoċjat miegħu se jiġi rifless fit-test tal-ftehim. Il-kummerċ f'injam maqtugħ illegalment mhuwiex kwistjoni bejn l-UE u l-Ġappun. L-UE għandha leġiżlazzjoni ċara ħafna dwar il-qtugħ illegali tas-siġar, bħalma għandu l-Ġappun. Iż-żewġ sħab għandhom fis-seħħ sistemi ta' sorveljanza u ta' ċertifikazzjoni biex jipprevjenu l-importazzjoni ta' injam maqtugħ illegalment. Iż-żewġ sħab jaħdmu mill-qrib ħafna wkoll ma' pajjiżi terzi biex jagħtuhom appoġġ fit-twaqqif ta' mekkaniżmi effiċjenti sabiex jindirizzaw il-problema. Ostakoli nontariffarji – in-negozjati bejn l-UE u l-Ġappun indirizzaw bosta miżuri nontariffarji li kienu jikkostitwixxu tħassib għall-kumpaniji tal-UE peress li xi rekwiżiti tekniċi u proċeduri ta' ċertifikazzjoni Ġappuniżi ta' spiss jagħmluha diffiċli biex jiġu esportati prodotti Ewropej sikuri lejn il-Ġappun. Il-ftehim se jkun ta' siwi kbir biex jiġi ffaċilitat l-aċċess ta' kumpaniji tal-UE għas-suq Ġappuniż, li huwa rregolat ħafna. Eżempji ta' tali ostakoli li ġew indirizzati b'suċċess jinkludu: Barra minn hekk, il-Ftehim ta' Sħubija Ekonomika fih wkoll regoli ġenerali dwar ċerti tipi ta' ostakli nontariffarji li se jgħinu biex joħolqu kundizzjonijiet iktar ugwali għal prodotti Ewropej esportati lejn il-Ġappun, u li se jżidu t-trasparenza u l-prevedibbiltà: Kummerċ f'servizzi – l-UE kull sena tesporta madwar EUR 28 biljun f'servizzi lejn il-Ġappun. Il-ftehim se jagħmilha aktar faċli għall-kumpaniji tal-UE biex jipprovdu servizzi fuq is-suq Ġappuniż, li jaf irendi ħafna qligħ. Il-ftehim fih għadd ta' dispożizzjonijiet li japplikaw b'mod orizzontali f'kull kummerċ tas-servizzi, bħal dispożizzjoni li jirriaffermaw id-dritt tal-Partijiet biex jirregolaw. Iżomm id-dritt ta' awtoritajiet tal-Istati Membri tal-UE biex iżommu s-servizzi pubbliċi pubbliċi u mhux se jisforza lill-gvernijiet biex jipprivatizzaw jew jidderegolamentaw kwalunkwe servizz pubbliku fil-livell nazzjonali jew lokali. B'mod simili, l-awtoritajiet tal-Istati Membri jżommu d-dritt li jagħtu lura lis-settur pubbliku kwalunkwe servizz mogħti b'mod privat. L-Ewropej se jkomplu jiddeċiedu għalihom infushom kif iridu li jingħata s-servizz ta', pereżempju, il-kura tas-saħħa, l-edukazzjoni u l-ilma. Intrapriżi tal-istat - intrapriżi tal-istat mhux se jitħallew jittrattaw lil kumpaniji, servizzi u prodotti tal-UE b'mod differenti mill-ekwivalenti Ġappuniżi tagħhom meta jixtru u jbigħu fis-swieq kummerċjali. L-għan huwa li jiġu żgurati kundizzjonijiet ekwi bejn il-kumpaniji pubbliċi u dawk privati. L-akkwist pubbliku – il-kumpaniji tal-UE se jkunu jistgħu jipparteċipaw fuq bażi ugwali ma' kumpaniji Ġappuniżi f'sejħiet għal offerti fit-48 hekk imsejħa “belt tal-qalba” tal-Ġappun, fejn hemm madwar 300 000 sa 500 000 abitant. Il-ftehim ineħħi wkoll ostakli eżistenti għall-akkwist fis-settur ferrovjarju. Investiment Il-ftehim għandu l-għan li jippromwovi l-investiment bejn l-UE u l-Ġappun u li joħloq klima iktar favorevoli għall-kummerċ. Fl-istess ħin, it-test jafferma mill-ġdid b'mod espliċitu d-dritt ta' kull parti li tirregola biex jintlaħqu objettivi leġittimi ta' politika, enfasizzati f'lista mhux eżawrjenti. Fir-rigward tal-ħarsien tal-investiment speċifikament, tul dawn in-negozjati, l-UE ressqet il-proposta riformata tagħha lill-Ġappun dwar is-Sistema ta' Qorti tal-Investiment. Għall-UE huwa ċar li ma jistax ikun hemm ritorn għas-Sistema l-antika ta' Soluzzjoni ta' Tilwim bejn Investituri u Stati (ISDS). Protezzjoni tad-dejta Il-protezzjoni tad-dejta hija dritt fundamentali fl-Unjoni Ewropea u għalhekk mhix miftuħa għan-negozjati. Il-privatezza mhijiex komodità li tiġi nnegozjata. Minn Jannar 2017, l-Unjoni Ewropea u l-Ġappun qegħdin fi djalogu biex jiffaċilitaw it-trasferimenti ta' dejta personali għal skambji kummerċjali filwaqt li jiżguraw l-ogħla livell ta' protezzjoni tad-dejta. L-għan huwa li jinstab bilanċ bejn il-liġijiet tal-protezzjoni ta' dejta permezz ta' “deċiżjonij ta' adegwatezza komuni” li se jiggarantixxu standards għoljin ta' protezzjoni ta' dejta kemm fl-UE kif ukoll fil-Ġappun. Permezz tar-Regolament Ġenerali dwar il-Protezzjoni tad-Dejta tal-UE li daħal fis-seħħ is-sena li għaddiet u permezz tal-liġi l-ġdida Ġappuniża dwar il-privatezza li daħlet fis-seħħ f'Mejju, l-UE u l-Ġappun immodernizzaw u saħħew is-sistemi tal-protezzjoni tad-dejta rispettivi tagħhom. Għalhekk għandna sistemi simili ħafna li jiggarantixxu livell għoli ħafna ta' protezzjoni tad-dejta personali. Deċiżjonijiet ta' adegwatezza jistgħu jikkumplimentaw ftehimiet ta' kummerċ u jamplifikaw il-benefiċċji tagħhom. Deċiżjoni ta' adegwatezza tittieħed mill-Kummissjoni u tistabbilixxi li pajjiż terz jipprovdi livell kumparabbli ta' protezzjoni tad-dejta personali bħal dak mogħti fl-Unjoni Ewropea permezz tal-liġijiet domestiċi tiegħu jew l-impenji internazzjonali tiegħu. Il-pjan huwa li dan id-djalogu jiġi konkluż sal-bidu tal-2018 (ara wkoll id-dikjarazzjoni l-iktar riċenti dwar dan). Drittijiet ta' Proprjetà Intellettwali (IPR) – il-ftehim jibni fuq u jsaħħaħ l-impenji li ż-żewġ naħat ħadu fl-Organizzazzjoni Dinjija tal-Kummerċ (WTO), skont ir-regoli tal-UE stess. Il-ftehim jistipula dispożizzjonijiet dwar il-protezzjoni ta' sigrieti kummerċjali, it-trademarks, il-protezzjoni tad-dritt tal-awtur, il-brevetti, ir-regoli minimi komuni għal protezzjoni tad-dejta tat-test regolatorju għall-prodotti mediċinali, u dispożizzjonijiet tal-infurzar ċivili. Żvilupp sostenibbli – il-ftehim jinkludi l-elementi kollha ewlenin tal-approċċ tal-UE dwar l-iżvilupp sostenibbli u huwa konformi mal-ftehimiet tal-kummerċjali reċenti l-oħra tal-UE. L-UE u l-Ġappun jimpenjaw ruħhom li jimplimentaw l-istandards bażiċi tax-xogħol tal-Organizzazzjoni Internazzjonali tax-Xogħol (ILO) u l-ftehimiet ambjentali internazzjonali, inkluża l-Konvenzjoni Qafas tan-Nazzjonijiet Uniti dwar it-Tibdil fil-Klima, kif ukoll il-ftehim ta' Pariġi dwar il-klima. L-UE u l-Ġappun jimpenjaw ruħhom li ma jbaxxux il-liġijiet domestiċi dwar ix-xogħol u l-liġijiet ambjentali biex jattiraw il-kummerċ u l-investiment. Il-partijiet jintrabtu wkoll li jikkonservaw u jimmaniġjaw b'mod sostenibbli r-riżorsi naturali u li jindirizzaw kwistjonijiet tal-bijodiversità, tal-forestrija u tas-sajd. L-UE u l-Ġappun jaqblu li jippromwovu r-Responsabbiltà Soċjali Korporattiva u prattiċi oħra kummerċjali u ta' investiment li jappoġġjaw l-iżvilupp sostenibbli. Il-ftehim jistabbilixxi mekkaniżmi li jagħtu lis-soċjetà ċivili sorveljanza fuq l-impenji meħuda fil-qasam tal-Kummerċ u l-Iżvilupp Sostenibbli. Il-ftehim se jkollu wkoll mekkaniżmu dedikat u li jorbot għar-riżoluzzjoni ta' tilwim f'dan il-qasam, li jinkludi konsultazzjonijiet governattivi u rikors għal grupp indipendenti ta' esperti. Governanza korporattiva — għall-ewwel darba fi ftehim kummerċjali tal-UE, se jkun hemm kapitolu speċifiku dwar il-governanza korporattiva. Dan huwa bbażat fuq il-Prinċipji ta' Governanza Korporattiva tal-G20/OECD u jirrifletti l-aħjar prattiki u regoli tal-UE u tal-Ġappun f'dan il-qasam. L-UE u l-Ġappun jimpenjaw ruħhom li jaderixxu mal-prinċipji u l-għanijiet ewlenin, bħat-trasparenza u l-iżvelar ta' informazzjoni dwar kumpaniji elenkati; ir-responsabbiltà tal-maniġment lejn l-azzjonisti; it-teħid ta' deċiżjonijiet responsabbli ibbażat fuq perspettiva oġġettiva u indipendenti; l-eżerċizzju effettiv u ġust tad-drittijiet tal-azzjonisti; u t-trasparenza u l-ġustizzja fi tranżazzjonijiet ta' xiri. Kompetizzjoni — il-ftehim fih prinċipji importanti li jiżguraw li ż-żewġ naħat jimpenjaw ruħhom li jżommu regoli ta' kompetizzjoni komprensivi u li jimplimentaw dawn ir-regoli b'mod trasparenti u mhux diskriminatorju. Mekkaniżmu ta' soluzzjoni tat-tilwim bejn l-Istati – il-ftehim jiżgura li d-drittijiet u l-obbligi skont il-Ftehim jiġu osservati b'mod sħiħ. Jipprovdi mekkaniżmu effettiv, effiċjenti u trasparenti b'lista stabbilita minn qabel ta' membri tal-panel ikkwalifikati u esperjenzati għall-evitar u s-soluzzjoni ta' tilwim bejn l-UE u l-Ġappun. Klawżola kontra l-frodi – abbażi ta' proposta tal-UE, l-UE u l-Ġappun se jinkludu klawżola kontra l-frodi fil-ftehim tas-sħubija ekonomika. Il-klawżola kontra l-frodi hija kundizzjoni għall-UE sabiex tagħti preferenzi tariffarji lil kwalunkwe pajjiż terz. Hija tagħmilha possibbli għall-UE li tirtira l-preferenzi tariffarji f'każijiet ta' frodi u r-rifjut ta' kooperazzjoni, filwaqt li tiżgura li negozjanti leġittimi ma jiġux affettwati b'mod negattiv. L-għan huwa li jiġi evitat abbuż ta' trattament ta' tariffi preferenzjali. Għal Iktar Informazzjoni L-24 Dikjarazzjoni Konġunta tas-Summit UE-Ġappun Dikjarazzjoni konġunta dwar il-protezzjoni ta' dejta Stqarrija għall-Istampa: L-UE u l-Ġappun jilħqu ftehim fil-prinċipju dwar Ftehim ta' Sħubija Ekonomika Paġna fowkus b'ritratti u materjal viżiv mis-summit u min-negozjati (disponibbli għat-tniżżil) Skedi informattivi tematiċi u infografiċi dwar il-Ftehim ta' Sħubija Ekonomika bejn l-UE u l-Ġappun L-istejjer tal-esportaturi: Esportaturi Ewropej li jidħlu fis-suq tal-Ġappun Kapitli miftiehma u dokumenti ta' negozjar Il-ftehim fil-prinċipju — rapport sottomess lill-Istati Membri Bloggata tal-Kummissarju Malmström: Ftehim mal-Ġappun Trasparenza fin-negozjati: laqgħat u dokumenti Iktar dwar il-Ftehim ta' Sħubija Ekonomika bejn l-UE u l-Ġappun Iktar dwar ir-relazzjonijiet kummerċjali bejn l-UE u l-Ġappun